*****

ΚΑΝΟΝΙΣΜΟΣ (ΕΟΚ) αριθ. 2585/86 ΤΗΣ ΕΠΙΤΡΟΠΗΣ

της 12ης Αυγούστου 1986

για την κατάταξη εμπορευμάτων στη διάκριση 27.10 Γ Ι γ) του κοινού δασμολογίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 97/69 του Συμβουλίου της 16ης Ιανουαρίου 1969 σχετικά με τα μέτρα που πρέπει να ληφθούν για την ομοιόμορφη εφαρμογή της ονοματολογίας του κοινού δασμολογίου (1), όπως τροποποιήθηκε τελευταία από τον κανονισμό (ΕΟΚ) αριθ. 2055/84 (2), και ιδίως τα άρθρα 3 και 4,

Εκτιμώντας:

ότι, για να εξασφαλιστεί ομοιόμορφη εφαρμογή της ονοματολογίας του κοινού δασμολογίου, πρέπει να θεσπιστούν διατάξεις για τη δασμολογική κατάταξη πετρελαίου εσωτερικής καύσης, το οποίο προορίζεται να υποστεί κατεργασία με θειικό οξύ, η οποία περιέχει την προσθήκη στο προϊόν βάσης θειικού οξέος 98 % σε ποσότητα 10 λίτρων ανά 100 κυβικά μέτρα, δηλαδή 0,01 % κατ' όγκο, και η οποία ακολουθείται από εξουδετέρωση με καυστικό νάτριο 20 %, σε ποσότητα 38 λίτρων ανά 100 κυβικά μέτρα, δηλαδή 0,038 % κατ' όγκο, καθώς και σε μεταγενέστερη κατεργασία με ενεργό άνθρακα σε βαθμό 5 κυβικών μέτρων περίπου σύμφωνα με μέθοδο εξαναγκασμένης κυκλοφορίας υπό πίεση·

ότι το κοινό δασμολόγιο που επισυνάπτεται στον κανονισμό (ΕΟΚ) αριθ. 950/68 του Συμβουλίου (3), όπως τροποποιήθηκε τελευταία από τον κανονισμό (ΕΟΚ) αριθ. 1355/86 (4), αναφέρει στη διάκριση 27.10 Γ Ι α) το πετρέλαιο εσωτερικής καύσης «που προορίζεται να υποστεί καθορισμένη κατεργασία» ταυτόχρονα δε παραπέμπει σε σημείωση στο τέλος της σελίδας η οποία έχει ως εξής: «η υπαγωγή στη διάκριση αυτή εξαρτάται από τους όρους που καθορίζονται από τις αρμόδιες αρχές» και, στη διάκριση 27.10 Γ Ι γ), αναφέρεται το πετρέλαιο εσωτερικής καύσης «που προορίζεται για άλλες χρήσεις»· ότι, για την κατάταξη του εν λόγω πετρελαίου εσωτερικής καύσης, μπορούν να ληφθούν υπόψη οι προαναφερθείσες διακρίσεις·

ότι η συμπληρωματική σημείωση αριθ. 5 του κεφαλαίου 27 περιέχει τις επεξεργασίες που πρέπει να θεωρούνται ως « καθορισμένη κατεργασία»· ότι στο στοιχείο ζ) της σημείωσης αυτής παρατίθεται η ακόλουθη φράση: «Η επεξεργασία που περιλαμβάνει όλες τις παρακάτω πράξεις: κατεργασία με πυκνό θειικό οξύ ή με ατμίζον θειικό οξύ ή με τριοξείδιο του θείου (θειικός ανυδρίτης), εξουδετέρωση με αλκαλικά μέσα, αποχρωματισμό και καθαρισμό με γη ενεργό από τη φύση της, με ενεργοποιημένη γη, με ενεργό άνθρακα ή βωξίτη·»· ότι, κατά συνέπεια, η υπαγωγή του εν λόγω πετρελαίου εσωτερικής καύσης στην διάκριση 27.10 Γ Ι α) ή την διάκριση 27.10 Γ Ι γ) εξαρτάται, αντίστοιχα, από τη δυνατότητα που υπάρχει να θεωρηθεί η προαναφερθείσα επεξεργασία στην οποία έχει υποβληθεί το εν λόγω προϊόν ως «καθορισμένη κατεργασία» κατά την έννοια της προαναφερθείσας σημείωσης 5 στοιχείο ζ)·

ότι, αν και το κείμενο της σημείωσης 5 στοιχείο ζ) δεν περιέχει καμία ένδειξη για τις ελάχιστες ποσότητες θειικού οξέος ή ατμίζοντος θειικού οξέος που πρέπει να χρησιμοποιούνται κατά την επεξεργασία, η δομή και το περιεχόμενο του κεφαλαίου 27 αποδεικνύουν ότι μια επεξεργασία μπορεί να θεωρηθεί ως « καθορισμένη κατεργασία», και ως εκ τούτου να οδηγήσει σε δασμολογική απαλλαγή, μόνο εάν αλλάζει αισθητά τα χαρακτηριστικά του προϊόντος·

ότι μια κατεργασία κατά τη διάρκεια της οποίας προστίθεται στο βασικό προϊόν μόνον 0,01 % κατ' όγκον θειικό όξύ και 0,038 % κατ' όγκον καυστικό νάτριο, δεν πληροί την προϋπόθεση που αναφέρθηκε προηγουμένως· ότι, ως εκ τούτου, η κατεργασία την οποία υπέστη το εν λόγω πετρέλαιο εσωτερικής καύσης δεν μπορεί να θεωρηθεί ως «καθορισμένη κατεργασία» κατά την έννοια της προαναφερθείσας σημείωσης 5 στοιχείο ζ)· ότι, κατά συνέπεια, το εν λόγω προϊόν πρέπει να καταταχθεί στην διάκριση 27.10 Γ Ι γ)·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Ονοματολογίας του Κοινού Δασμολογίου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ένα πετρέλαιο εσωτερικής καύσης το οποίο προορίζεται να υποστεί κατεργασία με θειικό οξύ, η οποία επιφέρει την προσθήκη στο προϊόν βάσης θειικού οξέος 98 %, σε ποσότητα 10 λίτρων ανά 100 κυβικά μέτρα, δηλαδή 0,01 % κατ' όγκον, η οποία ακολουθείται από εξουδετέρωση με καυστικό νάτριο 20 %, σε ποσότητα 38 λίτρων ανά 100 κυβικά μέτρα, δηλαδή 0,038 % κατ' όγκον, καθώς και σε μεταγενέστερη κατεργασία με ενεργό άνθρακα σε βαθμό 5 κυβικών μέτρων περίπου σύμφωνα με μέθοδο εξαναγκασμένης κυκλοφορίας υπό πίεση, πρέπει να κατατάσσεται στην ακόλουθη διάκριση του κοινού δασμολογίου:

27.10 Γ Βαριά λάδια:

Ι. Πετρέλαιο εσωτερικής καύσης:

γ) Που προορίζεται για άλλες χρήσεις

Άρθρο 2

Ο παρών κανονισμός αρχίζει να ισχύει την 21η ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Αυγούστου 1986.

Για την Επιτροπή

Nicolas MOSAR

Μέλος της Επιτροπής

(1) ΕΕ αριθ. L 14 της 21. 1. 1969, σ. 1.

(2) ΕΕ αριθ. L 191 της 19. 7. 1984, σ. 1.

(3) ΕΕ αριθ. L 172 της 22. 7. 1968, σ. 1.

(4) ΕΕ αριθ. L 118 της 7. 5. 1986, σ. 1.